Деница Минчева
Дали имам какво да ви кажа?

chitanka.info

Дали имам какво да ви кажа?

Ако имам защо да мълча.

Сред предсмъртни пророчества лазя

и си търся насляпо смъртта.

Ослепели крещят боговете

и ми пращат от тъмното знак.

Стръвно жънат души закърнели

и ги връщат в първичния мрак.

Осем малки кристала, примесени

с капки кръв се топят и смърди

на разбити копнежи и разуми

и на гниещи свети земи.

Има път, който води безсмислено

до заключени с ярост врати.

Има вяра, която по стръмното

ме отвежда до голи скали.

Има вятър промъкващ се в цепките

на пропукана стара душа.

Има пръсти разкъсващи вятъра

като корабни бели платна.

Има истини казани шепотно.

Има рани, които кървят.

Има толкова много за казване.

Има устни, които мълчат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.